باش يجاوب الناس اللي كيتساءلو فين وصلات العريضة من أجل إطلاق سراح كافة المعتقلين السياسيين ومعتقلي الرأي والحركات الاجتماعية والتخفيف من اكتظاظ السجون، قال الائتلاف المغربي لهيئات حقوق الإنسان بللي ابتداء من 2 أبريل بدا يوجه مراسلات لرئيس الحكومة ورؤساء المؤسسات الدستورية بشأن هذ العريضة اللي وصل عدد التوقيع فيها ل633. وأكد الائتاف، اللي كيتكون من 20 جمعية حقوقية، بللي فظل هذ الظروف الصعيبة اللي كتعرفها البلاد بعد الإعلان على حالة الطوارئ الصحية بسبب فيروس كورونا المستجد، خاص ترتيبات إنسانية تدار، ومن أبرزها إطلاق سراح مجموعة من المعتقلين اللي مكايشكلوش خطر على المجتمع، وأبرزهم معتقلي الحراكات الاجتماعية والصحافيين ومعتقلي الرأي، وإطلاق مسار جديد ديال المصالحة الوطنية وتوقيف جميع المحاكمات اللي كتدار فحق الصحافيين والمدونين وكتاب الرأي فهذ الفترة. ومن أجل التخفيف من الاكتظاظ، موقعو العريضة طالبو كذلك بإطلاق سراح المسنين، والمقيمين بالمصحات والمستشفيات، والنساء اللي عندهم دراري صغار خارج السجن وقضاو كثر من نصف العقوبة، والسجناء اللي باقي على نهاية عقوبتهم شهر واحد، والسجناء المحكومين بجنح ماكاتتعلقش بالاعتداءات ضد الأطفال والنساء أو استغلالهم أو اللي موضوعين رهن الاعتقال الاحتياطي، مع استثناء تجار المخدرات ومرتكبي جرائم الدم والمستولين على المال العام 
فين وصلات عريضة إطلاق سراح المعتقلين.. ائتلاف الهيئات الحقوقية: سيفطناها لرئيس الحكومة وها شكون بغيناه يخرج من الحبس